Xirivella s'uneix a la creació del Consell Comarcal de Coordinació de Seguretat
02 de juliol de 2024

Xirivella s'uneix al grup de municipis que impulsaran la creació d'un Consell Comarcal de Coordinació de Seguretat a través de la Mancomunitat de l'Horta Sud. Aquest nou organisme pretén dotar a la Policia Local de les diferents poblacions de l'Horta Sud d'una major cooperació i coordinació intermunicipal.

“La seguretat ciutadana és un pilar fonamental per a este equip de govern i impulsarem totes les iniciatives que contribuïsquen a millorar-la. La creació d'este consell comarcal pot resultar molt positiva per a tots, hi ha problemes comuns que es poden resoldre millor treballant tots els municipis junts”, sosté Paqui Bartual, alcaldessa de Xirivella.

El Consell Comarcal de Coordinació de Seguretat serà un òrgan consultiu de la Mancomunitat de l'Horta Sud i els ajuntaments per a analitzar problemàtiques comunes a totes les localitats, com els operatius de festes, el servei Viogen per a víctimes de violència masclista o l'actuació en casos d'emergències, i buscar solucions conjuntes.

A nivell local i en matèria de seguretat ciutadana, “estem implementant mesures que es posaran en marxa en breu, com la incorporació de 12 nous agents a la plantilla de la policia local. I a més, esta setmana també s'inicia l'expedient per a la instal·lació de càmeres de videovigilància en les principals vies de la localitat”, confirma Bartual.

L'edil aprofita per a reiterar que Xirivella “és un municipi segur, però mai està de més redoblar esforços en esta línia”.